FI Euroopan unionin virallinen lehti L 208/1

KOMISSION ASETUS (EU) N:o 812/2011,

annettu 10 päivänä elokuuta 2011,

Euroopan parlamentin ja neuvoston asetuksen (EY) N:o 396/2005 liitteen III muuttamisesta siltä osin kuin on kyse dimetomorfin, fluopikolidin, mandipropamidin, metrafenonin, nikotiinin ja spirotetramaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan

sekä katsoo seuraavaa:

(1) Dimetomorfin, fluopikolidin, mandipropamidin, metrafenonin, nikotiinin ja spirotetramaatin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Mandipropamidia tehoaineena sisältävän kasvinsuojeluaineen käyttöä humaliin koskevan, kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) mukaisen hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Dimetomorfin osalta tällainen hakemus tehtiin sen käytöstä mansikoihin ja vuonankaaliin. Fluopikolidin osalta tällainen hakemus tehtiin sen käytöstä seuraaviin: kepasipulit, tomaatit, syötäväkuoriset Cucurbitaceae-heimon kasvit, kukinnon muodostavat kaalit, kerivät kaalit, kyssäkaali, lehtisalaatti ja purjo.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus metrafenonin käytöstä viinin valmistukseen käytettäviin viinirypäleisiin ja syötäviksi tarkoitettuihin viinirypäleisiin. Metrafenonin käytön hyväksyminen viinin valmistukseen käytettäviin viinirypäleisiin ja syötäviksi tarkoitettuihin viinirypäleisiin Yhdysvalloissa johtaa asetuksen (EY) N:o 396/2005 liitteessä III vahvistettuja jäämien enimmäismääriä korkeampiin jäämiin. On tarpeen määritellä korkeampi jäämien enimmäismäärä, jotta vältetään viinin valmistukseen käytettävien ja syötäviksi tarkoitettujen viinirypäleiden tuontia koskevat kaupan esteet. Kaupan esteiden välttäminen on myös Euroopan yhteisön ja Amerikan yhdysvaltojen välisen viinikauppaa koskevan sopimuksen (3) tavoitteiden mukaista, kuten kyseisen sopimuksen 1 artiklassa todetaan.

(5) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(6) Nikotiinin osalta komissio sai elintarvikealan toimijoilta tietoja, jotka osoittavat, että nikotiinin esiintyvyys teessä, yrttiuutejuomissa, mausteissa, ruusunmarjoissa ja tuoreissa yrteissä johtaa suurempiin jäämiin kuin kyseisessä asetuksessa jäämien enimmäismäärän oletusarvoksi asetettu 0,01 mg/kg.

(7) Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit dimetomorfin, fluopikolidin, mandipropamidin ja metrafenonin osalta ja tarkasteli etenkin kuluttajille ja tarvittaessa myös eläimille aiheutuvia riskejä ja antoi perustellut lausunnot (4) ehdotetuista jäämien enimmäismääristä. Nikotiinin osalta elintarviketurvallisuusviranomainen arvioi käytettävissä olevat seurantatiedot ja antoi perustellun lausunnon (5) jäämien väliaikaisten enimmäismäärien vahvistamisesta kyseisissä tuotteissa olevan nikotiinin suhteen. Se toimitti lausunnot komissiolle ja jäsenvaltioille sekä asetti ne yleisesti saataville.

(8) Elintarviketurvallisuusviranomainen päätteli perustelluissa lausunnoissaan, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten viljelykasvien erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.

(9) Fluopikolidin kepasipuleihin, tomaatteihin, syötäväkuorisiin Cucurbitaceae-heimon kasveihin, kukinnon muodostaviin kaaleihin, keräkaaleihin ja ruusukaaleihin kohdistuvan käytön osalta elintarviketurvallisuusviranomainen päätteli, että jäämien enimmäismäärät on jo vahvistettu tasoille, jotka kattavat nykyiset sallitut käyttötarkoitukset.

(10) Elintarviketurvallisuusviranomaisen perusteltujen lausuntojen perusteella ja tarkasteltavana olevan asian kannalta merkitykselliset tekijät huomioon ottaen ehdotetut muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(11) Spirotetramaatin osalta Codex Alimentarius -komissio on hyväksynyt CXL:t (6). Nämä CXL:t olisi sisällytettävä asetukseen (EY) N:o 396/2005 jäämien enimmäismäärinä lukuun ottamatta niitä CXL:iä, jotka eivät ole turvallisia tietylle kuluttajaryhmälle Euroopassa ja joista unioni esitti Codex Alimentarius -komissiolle varauman.

(12) Sen vuoksi on aiheellista muuttaa asetusta (EY) N:o 396/2005.

(13) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liite III tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä elokuuta 2011. Komission puolesta José Manuel BARROSO Puheenjohtaja

(1) EUVL L 70, 16.3.2005, s. 1.

(2) EYVL L 230, 19.8.1991, s. 1.

(3) EUVL L 87, 24.3.2006, s. 2.

(4) Elintarviketurvallisuusviranomaisen tieteelliset raportit löytyvät osoitteesta http://www.efsa.europa.eu:Reasoned opinion of EFSA prepared by the Pesticides Unit (PRAPeR) on the modification of existing MRL for dimethomorph, EFSA Journal 2011;9(1):1978 [29 pp.]. Reasoned opinion of EFSA prepared by the Pesticides Unit (PRAPeR) on the modification of existing MRL for fluopicolide, EFSA Journal 2011;9(1):1977 [39 pp.]. Reasoned opinion of EFSA prepared by the Pesticides Unit (PRAPeR) on the modification of the current MRL for mandipropamid, EFSA Journal 2011;9(2):2013 [22 pp.]. Reasoned opinion of EFSA prepared by the Pesticides Unit (PRAPeR) on the modification of existing MRL for metrafenone, EFSA Journal 2011;9(1):1979 [23 pp.].

(5) Reasoned opinion of EFSA prepared by the Pesticides Unit (PRAPeR) on the setting of temporary MRLs for nicotine in tea, herbal infusions, spices, rose hips and fresh herbs. EFSA Journal 2011;9(3):2098 [50 pp.].

(6) Codex Alimentarius -komission ALINORM 09/32/24:n liite III. http://www.codexalimentarius.net/web/index_en.jsp